text: Diferents concentracions a Reus amb motiu de la vaga general contra la sentència del procés | LANOVA Ràdio de Reus
  Diferents concentracions a Reus amb motiu de la vaga general contra la sentència del procés
  oct. 18, 2019 | Àudios LANOVA Notícies
  Matí: Talls als carrers i a la T-11
  Al llarg del matí, des de quarts de nou, grups de piquets han estat tallant el trànsit en diferents punts de la capital del Baix Camp. Ja a primera hora han decidit moure's per la ciutat i entorpir el pas de vehicles. Han tallat carrers com ara l'avinguda President Macià, a l'altura del tanatori municipal o la carretera T-11 en diversos punts de la via, uns talls que s'han mantingut fins ben entrada la tarda.
  Foto: Endavant Baix Camp
  Migdia: Concentració al Mercadal
  Aquest migdia l'habitual concentració que, des de fa dos anys, protagonitzen els Avis i àvies per la Llibertat, cada dia, a tres quarts de dotze a la plaça del Mercadal, per demanar la llibertat dels empresonats, ha comptat amb molta més gent del que és habitual, ja que s'hi han sumat els manifestants que recorrien els carrers del centre de la ciutat, amb motiu de la convocatòria de vaga. Una concentració que avui doncs, de manera especial, ha omplert de nou el Mercadal amb unes 1200 persones, una xifra que ha augmentat posteriorment amb l'arribada de nous manifestants.
  Foto: Marc Busquets
  Migdia i tarda: Concentració a la comissaria dels Mossos
  Tot seguit, i una vegada finalitzat l'acte, s'ha iniciat una manifestació espontània que ha sortit del Mercadal en direcció cap a l'exterior de la comissaria dels Mossos d'Esquadra a l'avinguda de Falset de Reus. Cap al migdia, es calcula que hi havia dos milers de persones; i cap a quarts de tres s'ha desfet la concentració.
  Tarda i vespre: Uns 200 joves s'autoconvoquen per tallar carrers i concentrar-se al Mercadal
  Ja a la tarda, a les sis, uns 200 joves s'han concentrat a la plaça del Mercadal després d'una convocatòria espontània feta poca estona abans a través de les xarxes. En una assemblea, han decidit convertir la concentració en una marxa pels carrers de la ciutat que ha derivat en un tall del trànsit a la plaça del Canal. Finalment, i després de recórrer diferents vies s'han mobilitzat de nou al Mercadal a les vuit del vespre.
  El centre de la ciutat ha presentat durant el dia un escenari amb la majoria de botigues tancades, de fet PIMEC ha xifrat en un 90 % el seguiment de la vaga en el petit comerç de la capital del Baix Camp.
  Pel que fa a l'Aeroport de Reus, segons ha informat Aena, no s'ha hagut de cancel·lar cap dels 16 vols programats per avui i no s'ha registrat cap afectació.